Eiendom: Nou is nie 'n slegte tyd om te koop - Jou Geld | Solidariteit WêreldJou Geld | Solidariteit Wêreld
Tuis › Artikels › Eiendom: Nou is nie 'n slegte tyd om te koop
Dit mag dalk soos verkoopspraatjies klink, maar nou is glad nie 'n slegte tyd om residensiële eiendom te koop nie – mits jy kan en indien jy wil.
Covid-19 het weliswaar groot skade aan die ekonomie aangerig deurdat baie mense reeds hul werk en inkomste verloor het. Heelwat mense gaan ook nog hul huise wil verkoop weens gelddruk en as die normale gang van sake.
Die keersy hiervan is dat heelwat eiendomme nou op die mark gaan beland en omdat daar 'n gedempte vraag na eiendom is weens die swak ekonomie, swak sake- en verbuikersvertroue en mense wat nie meer hul eiendomme kan bekostig nie. Die banke sal taamlik ongeskonde uit hierdie krisis kom en is gretig om aan kwalifiserende kopers geld te leen om bates te finansier.
Daar is ook nog 'n groot venster van geleentheid en dit is die lae en dalende rentekoerse. Hierdie koerse is die laagste wat hulle in bykans 50 jaar was. Daar is dus nou 'n geleentheid om 'n eiendom teen 'n baie aantreklike rentekoers te bekom en heelwat minder daarvoor per maand te betaal as wat jy ses maande gelede sou betaal.
Indien jy daaraan dink om 'n eiendom as belegging te koop en dit uit te verhuur is dit tewens nou 'n geskikte tyd om dit te doen indien jy kan. Mense is in die algemeen nou onder hewige finansiële druk en gaan en kan eerder huur as koop en dus sal daar 'n groter aanvraag vir goed geplaasde eiendomme met billike huur wees.
Die bykomende goeie nuus is dat rentekoerse waarskynlik vir 'n geruime tyd laag behoort te bly, aangesien inflasie (wat bepalend is vir rentekoerse se beweging) vir ten minste nog twee jaar weens die sukkelende ekonomie onder of binne die Suid-Afrikaanse Reserwebank (SARB) se teikenband van 3-6% sal wees.
Daar is dus nie veel van 'n moontlikheid van rentekoerse wat drasties (of enigsins) in die afsienbare toekoms sal styg nie. Jou huispaaiemente sal vervolgens dieselfde bly – of selfs verder daal. Dit verhoog dus voorspelbaarheid.
Kontak jou bank (en ook ander banke) om uit te vind vir hoeveel jy kwaifiseer indien jy van plan is om 'n huis, meenthuis of woonstel te koop. Onthou net dat banke miskien 'n deposito sal vereis en dat daar ander kostes, soos hereregte, van toepassing mag wees – weliswaar nie op goedkoper eiendomme nie.
Die goeie nuus is dat die verbandtussenganger ooba berig dat die gemiddelde bankdeposito-vereiste in Junie op 'n jaargrondslag tot 8.1% (vanaf 13.2%) gedaal het.
Hoe lyk die mark verder?
Soos voor die Covid-19-tydperk, is goedkoper eiendomme steeds die gewildste. Die ekonomie was toe ook traag en die meeste mense is versigtig met hul besteebare inkomste. Bekostigbaarheid bly dus koning.
"Regoor primêre behuisingsareas is die mark onder R1.5 miljoen sterk. Dit geld veral vir eiendomme onder R1 miljoen waar kopers voordeel trek uit kwytskelding van hereregte, 'n lae rentekoers en 'n gunstige bankleningsklimaat," sê Samuel Seeff, voorsitter van die Seeff-eiendomsgroep.
Hy waarsku kopers egter teen uitermate lae aanbiedinge en moedig terselfdertyd verkopers aan om gewillig te wees om te onderhandel oor hul prys.